# **PROTOKOL POSTUPANJA U SLUČAJU POTRESA**

# **za učenike**

Naša škola je sigurna od potresa kakvi su se dogodili u našoj zemlji. Ne očekujemo veće probleme od onih koji su se događali, no uvijek moramo postupati odgovorno prema sebi i drugima. Stoga je posebno važno da mirno slijedite upute učitelja.

**Ukoliko koristite neke lijekove, molimo neka budu pripravni i dostupni u slučaju napuštanja zatvorenog prostora škole. Bilo bi korisno da imate pripremljen komplet lijekova koje redovito koristite, u jakni, uvijek uz sebe! Neka vam i mobilni telefoni budu u jaknama!**

Do daljnjeg ćete jakne unositi u učionice i držati ih na naslonu stolca.

Pozorno proučite evakuacijski put za svoju učionicu.

## ZA VRIJEME NASTAVE

1. Ukoliko se dogodi potres za vrijeme trajanja nastave, a nalazite se u učionici ili u dvorani, dok traje potres i trešnja, stanite uz dulji zid učionice. Odmaknite se od staklenih površina, visokih predmeta, ormara i slično.
2. Ukoliko niste u mogućnosti stati uz zid, čučnite ispod klupe.
3. Zaštitite glavu jaknom, rukama ili torbom u slučaju urušavanja plafona, da vas padajući dijelovi ne bi ozlijedili.
4. Ne napuštajte zgradu dok traje potres, slijedite upute učitelja.
5. Nakon smirivanja trešnje, učitelji će vas evakuacijskim putem odvesti na zborno mjesto.
6. Prilikom napuštanja zgrade škole sa sobom ponesite jakne, sve ostalo ostavite u razredu.
7. Na zbornom mjestu mirno slušajte upute učitelja i ostanite u grupi.
8. Nemojte koristiti mobilne telefone za kontakte s članovima obitelji jer će kontakt uspostaviti učitelji putem mobilnih telefona i internetske stranice škole.
9. Ne napuštajte zborno mjesto. Učitelji moraju znati gdje se nalazite.
10. Ne pokušavajte sami odlaziti svojim kućama, pričekajte upute učitelja o povratku u učionice ili odlazak kućama

## ZA VRIJEME DOLASKA NA POLAZIŠTE ZAJEDNIČKOG PRIJEVOZA AUTOBUSOM

* 1. Ukoliko se dogodi potres za vrijeme vašeg dolaska na polazište školskog autobusa, budite mirni i odmaknite se od objekata koji bi se mogli srušiti.
  2. Odmaknite se od rubova kuća da na vas ne bi pali crijepovi ili komadi žbuke.
  3. Pokrijte glavu torbom, debljom odjećom ili rukama da se zaštitite padajućih predmeta.
  4. Mirno pričekajte da potres prestane i uputite se na mjesto zajedničkog polaska autobusa i pričekajte daljnje upute koje ćete primiti od vozača koji će prethodno kontaktirati školu.
  5. Postupite prema uputama vozača – trebate li ući u autobus ili se vratiti kući.
  6. Nemojte koristiti mobilne telefone za kontakte s članovima obitelji jer će kontakt sa školom uspostaviti vozač a djelatnici škole će obavijestiti roditelje putem internetske stranice škole i drugih komunikacijskih puteva.

## ZA VRIJEME PRIJEVOZA ŠKOLSKIM AUTOBUSOM

* 1. Ostanite mirni na svojim mjestima u autobusu.
  2. Slušajte upute vozača autobusa.
  3. Ne pokušavajte samostalno napustiti autobus, vozač će vas izvesti iz autobusa na sigurno mjesto.
  4. Nemojte koristiti mobilne telefone za kontakte s članovima obitelji jer će kontakt sa školom uspostaviti vozač a djelatnici škole će obavijestiti roditelje putem internetske stranice škole i drugih komunikacijskih puteva.
  5. Ne pokušavajte sami odlaziti svojim kućama, pričekajte daljnje upute koje ćete primiti od vozača ili djelatnika škole.

## ZA VRIJEME ODLASKA KUĆAMA, NAKON NAPUŠTANJA AUTOBUSA

* 1. Ukoliko se dogodi potres nakon što ste napustili školski autobus i krenuli svojim kućama, budite mirni i odmaknite se od objekata koji bi se mogli srušiti.
  2. Odmaknite se od rubova kuća da na vas ne bi pali crijepovi ili komadi žbuke.
  3. Pokrijte glavu torbom, debljom odjećom ili rukama da se zaštitite od, mogućih, padajućih predmeta.
  4. Nakon prestanka trešnje mirno, ali bez nepotrebnog zadržavanja požurite svojim kućama.

|  |  |  |
| --- | --- | --- |
| **prostor** | **evakuacijski put** | **zborno mjesto** |
| **PRIZEMLJE** | | |
| blagovaonica | najkraći put do glavnog izlaza | dvorište ispred škole |
| razredi | izlaz na bočna vrata | školsko igralište |
| ostali prostori | najkraćim putem do izlaza | dvorište ispred škole |
| **KAT** | | |
| Knjižnica | najkraćim putem do sjevernih požarnih stepenica  (prema ulici M. Halape) | dvorište ispred škole |
| Zbornica |
| ravnateljica |
| tajnica |
| računovotkinja |
| stručna služba |
| ostali prostori |  |
| 4.a, 4.b, 6.a |  |
| 5.a, 5.b, 6.b, 7.a, 7.b, 8.a | najkraćim putem do istočnih požarnih stepenica  (prema dvorani) | dvorište ispred škole |
| ostali prostori |
| **DVORANA** | | |
| velika dvorana | najkraćim putem na protupožarne stepenice | prostor iza školske dvorane |
| mala dvorana | najkraćim putem na glavni ulaz | prostor ispred školske dvorane |